難以逾越!阿仙奴史上第5次被拜仁淘汰
2024年04月18日 09:00
東網電視
更多新聞短片
甘美治為拜仁一箭定江山。(Getty Images)
周四(18日)凌晨歐聯8強次回合,阿仙奴作客0比1不敵拜仁慕尼黑,兩回合合計輸2比3出局。今次係阿仙奴史上第5次喺歐聯被拜仁淘汰,似乎係命中剋星。「兵工廠」領隊阿迪達賽後承認,球隊喺頂尖賽事仍有不足,需要「交學費」。
首回合踢成2比2,兩隊今場明顯踢得份外穩陣,具威脅嘅攻門鏡頭少之又少。換邊後阿仙奴體能明顯下降,拜仁開始搵到甜頭,哥列斯卡曾頭槌頂中柱,到63分鐘拉菲爾古里路左邊傳中,甘美治衝前迎頂破網,阿仙奴尾段想谷亦有心無力,最終輸波出局。
阿迪達賽後表示:「我哋14年未入過歐聯8強,當中一定有原因,重返歐聯當然想一步登天,但8強球隊實力接近,一啲細節會主宰成敗,而呢啲關鍵細節係我哋暫時未擁有,所以我哋需要學習。冇任何說話可以安慰,但我同教練都會陪住球員,好榮幸可以做佢哋領隊,我會諗辦法扶起佢哋,因為星期六又有另一場大戰。」
阿仙奴5次喺歐聯淘汰賽面對拜仁,全部都被淘汰出局,對上4次(2005、2013、2014、2017)都係16強被踢走,歐聯史上只有皇馬淘汰拜仁(6次)係更加「格食格」嘅對賽。